b'\n_START_ARTICLE_\nUdvalget for Naturfredning\n_START_PARAGRAPH_\nUdvalget for Naturfredning var et lobbyudvalg der fra 1905 skulle agere for beskyttelse af naturen i Danmark. Udvalget blev nedsat i maj 1905 af Dansk Naturhistorisk Forening, Dansk Botanisk Forening og Dansk Geologisk Forening. Inspiration til arbejdet kom fra den tyske naturfredningspion\xc3\xa9r Hugo Conwentz, der under stor pressebev\xc3\xa5genhed havde holdt et foredrag i K\xc3\xb8benhavn i april 1905. Hver forening udpegede \xc3\xa9n repr\xc3\xa6sentant; f\xc3\xb8rste formand blev Eugen Warming fra Dansk Botanisk Forening. Udvalgets grundopgave var at arbejde for fredning af "sj\xc3\xa6ldne og ejendommelige dyr og planter og andre naturmindesm\xc3\xa6rker, hvis eksistens trues af kulturen eller p\xc3\xa5 anden m\xc3\xa5de". Blandt andet skulle udvalgte eksempler p\xc3\xa5 hver naturtype fredes, ikke mindst for at sikre naturvidenskaben studieobjekter. Opgaven var ikke generelt at modvirke landbrugets, skovbrugets osv. udnyttelse af naturgrundlaget. Grundsynspunktet bag udvalget l\xc3\xa5 langt fra den senere Danmarks Naturfredningsforenings (stiftet 1911) standpunkt om fredning af \xc3\xa6stetiske grunde og for at sikre befolkningen adgang til strand og skov, is\xc3\xa6r \xc3\x98resundskysten og Dyrehaven. Mod slutningen af 1920\'erne kom det til strid mellem to af medlemmerne, August Mentz og Carl Wesenberg-Lund, om hvor meget man skulle b\xc3\xb8je af for nyttesynet og for eller imod moralsk st\xc3\xb8tte til Danmarks Naturfredningsforening. Begge medlemmerne valgte at udtr\xc3\xa6de og i 1931 blev det sidste m\xc3\xb8de holdt (Hansen 2008). Wesenberg-Lund blev samme \xc3\xa5r formand for Danmarks Naturfredningsforenings eget videnskabelig udvalg.'